Polițist agresat chiar în sediul poliției de doi bărbați care erau aduși la audieri
Un polițist din Petroșani a fost agresat chiar în sediul poliției de doi bărbați aflați în sediul instituției pentru a fi audiați în cadrul unui dosar penal.
Incidentul a avut loc marți dimineața la sediul Poliției Municipiului Petroșani unde s-a prezentat un bărbat de 54 de ani, însoțit de avocatul ales, pentru a fi audiat în cadrul unui dosar penal aflat în lucru, ca urmare a unei altercații ce a avut loc în Petroșani, la data de 15 februarie.
La un interval de câteva minute, la sediul Poliției s-a prezentat și un bărbat de 39 de ani, împreună cu apărătorul ales, acesta, de asemenea, fiind citat pentru audiere, în cadrul aceluiași dosar penal.
CITEȘTE ȘI: Peste 1.000 de pacienți cu infecții respiratorii acute severe, în Timiș. Un deces cauzat de COVID-19
Bogdan Nițu, purtător de cuvânt al IPJ Hunedoara spune că în timp ce ofițerul de serviciu înregistra persoanele, între bărbatul de 39 de ani și cel de 54 de ani a avut loc un schimb verbal de replici, motiv pentru care bărbatul de 54 de ani a fost invitat să aștepte într-o sală de la parterul clădirii.
La un moment dat, bărbatul de 39 de ani s-a îndreptat către cel de 54 de ani, pe care l-a lovit, iar în timpul altercației a intervenit un agent de poliție din cadrul Birou Investigații Criminale Petroșani, pentru a-i despărți pe cei doi, moment în care polițistul a fost împins de bărbatul de 54 de ani și lovit de cel de 39 de ani.
Între persoanele implicate au intervenit mai mulți polițiști care i-au separat pe cei doi, aceștia fiind conduși în birouri diferite, în vederea continuării cercetărilor, scrie europafm.ro.
Celor doi li s-a întocmit dosar penal sub aspectul comiterii infracțiunii de ultraj, tulburarea ordinii și liniștii publice și lovire sau alte violențe.